b'\n_START_ARTICLE_\nHammarland\n_START_SECTION_\nGeografi\n_START_PARAGRAPH_\nKommunen omfatter landsbyerne Bondtorp, Bovik (\xc3\x85lands \xc3\xa6ldste fiskerleje), Bredbolstad, Byttb\xc3\xb6le, Dj\xc3\xa4kenb\xc3\xb6le, Drygsb\xc3\xb6le, Frebbenby, Hellesby, Kattby, Kr\xc3\xa5kb\xc3\xb6le, Lillbolstad, Mellantorp, N\xc3\xa4fsby, Postad, Skarpn\xc3\xa5t\xc3\xb6, V\xc3\xa4stmyra, \xc3\x84ppel\xc3\xb6 og \xc3\x96stantr\xc3\xa4sk. Af \xc3\xb8er er der Borg\xc3\xb6, Skr\xc3\xa5bj\xc3\xb6rk\xc3\xb6, S\xc3\xa4lsk\xc3\xa4r (med fyr), \xc3\x96ra, og sk\xc3\xa6rerne Finbofj\xc3\xa4rden og Ivarsk\xc3\xa4rsfj\xc3\xa4rden og halvdelen af M\xc3\xa4rket. Den vestlige del af Hammarland best\xc3\xa5r af et relativt bakket terr\xc3\xa6n. Den \xc3\xb8stlige del er et landbrugsomr\xc3\xa5de. I den nordlige del er der l\xc3\xb8vskov.\n_START_SECTION_\nErhverv\n_START_PARAGRAPH_\nLandbruget er stadig kommunens hovederhverv. I 1960erne blev mejeriet nedlagt og i nutiden er der kun 10 m\xc3\xa6lkebrug og 10 f\xc3\xa5rebrug tilbage. De vigtigste afgr\xc3\xb8der er gr\xc3\xa6s, kartofler og l\xc3\xb8g. Af andre erhverv er der blandt andet; butik, bank, maler, snedkeri, turisthotel, byggefirma, camping, taxi, ridehal og keramikv\xc3\xa6\xc3\xa6rksted. Ca. 62\xc2\xa0% af de ca. 690 l\xc3\xb8nmodtagere som bor i kommunen pendler til arbejdspladser i andre kommuner.\n_START_SECTION_\nSkole og plejehjem\n_START_PARAGRAPH_\nDen f\xc3\xb8rste kommunale folkskole begyndte sin virksomhed i 1881. Derefter kom der folkskoler i Frebbenby, N\xc3\xa4fsby, S\xc3\xa5lis, Torp og Str\xc3\xb6mma. Fra 1989 blev de nedlagt og eleverne flyttet til centralskolen i N\xc3\xa4fsby som 2007 havde 93 elever fra 1-6 klasse. Den kommunale b\xc3\xb8rnehave startede 1983 i en nybygget b\xc3\xb8rnehave i Kattby og i 2001 flyttede b\xc3\xb8rnene til b\xc3\xb8rnehaven "Karalund" med 55 b\xc3\xb8rn i N\xc3\xa4fsby. Plejehjemmet Hammarg\xc3\xa5rden i Kattby har efter den seneste ombygning i 2003 plads til 14 beboere.\n_START_SECTION_\nForeninger\n_START_PARAGRAPH_\nDen st\xc3\xb8rste forening er idr\xc3\xa6tsforeningen "Hammarlands Ik" som blev oprettet 1941 med fodbold og h\xc3\xa5ndbold som de vigtigste sportsgrene. Hammarlands ungdomsforening blev oprettet 1899 og ejer kommunens forsamlingshus "Hammarbo". Hammarlands frivillige brandv\xc3\xa6rn driver kommunens brand- og redningstjeneste. Brandv\xc3\xa6rnet holder j\xc3\xa6vnlige \xc3\xb8velser b\xc3\xa5de for juniorer og seniorer.'